Watter faktore bepaal of dit tyd is vir professionele sportlui om uit te tree en hoe beïnvloed dit hul toekomsplanne? - Solidariteit GildesSolidariteit Gildes Watter faktore bepaal of dit tyd is vir professionele sportlui om uit te tree en hoe beïnvloed dit hul toekomsplanne? - Solidariteit Gildes
Tuis / Gilde Artikels / Watter faktore bepaal of dit tyd is vir professionele sportlui om uit te tree en hoe beïnvloed dit hul toekomsplanne?
Normaalweg bepaal jou werkgewer jou aftree-ouderdom, maar vir professionele sportlui is daar ander faktore (soms buite jou beheer) wat bepaal wanneer jy moet uittree en 'n nuwe lewensfase moet betree. Jannie Putter, sportsielkundige van verskeie atlete en sportspanne, bekende motiveringspreker en outeur, gee 'n paar riglyne in reaksie op hierdie vraagstuk.
Watter rol speel ouderdom in die besluit om uit te tree? Uittrede is baie persoonlik. In die sportwêreld het jou vlak van fisieke gesondheid 'n reuse-impak op die lewensduur van jou sportloopbaan. Rodger Federer het byvoorbeeld op die ouderdom van 37 al die vorige "tradisies" tot niet gemaak en grense verskuif. Skielik glo almal dat die lewensduur van 'n tennisspeler se loopbaan heelwat langer kan wees. Uittrede word dus eerder direk deur jou vlak van fisieke gesondheid as deur ouderdom beïnvloed. Wysheid in hierdie keuse speel 'n baie belangrike rol – sommige sportlui veg teen die beëindiging van 'n loopbaan terwyl ander met waardigheid besef 'n loopbaan kom uiteindelik ten einde en 'n nuwe seisoen in sy of haar lewe begin. Dit gaan dus nie soseer oor jou ouderdom nie, maar eerder oor wie jy is en hoe jy dink!
Watter rol speel sportlui se gesin? As 'n sportloopbaan beteken dat jy jou gesin verloor, maak dit nie werklik sin nie! Sou jy besluit om teen jou sin 'n sportloopbaan te beëindig as gevolg van druk van jou gesin, sal dit ook kan beteken dat jy 'n bitter mens word. Wyse lewensbesluite behoort jou na 'n plek te neem waar jy en jou gesin in eenheid staan wanneer jy jou sportloopbaan beoefen – nie in tweespalt nie!
Hoe belangrik is die opinie van ondersteuners, spanmaats, vriende en die media? Ondersteuners kan sportlui se loopbaan maak of breek (afhangende van wie hy of sy is). Talle sportlui se loopbane is te vroeg beëindig as gevolg van die druk van ondersteuners en "vriende". Sukses en vriende het 'n reuse-effek op gewildheid, maar dis ook die oorsaak van baie sportlui se vroeë uittrede. Veral in die gholfwêreld is daar talle stories van spelers wat so graag "in" wou wees by hulle vriende dat hulle, weens dwase besluite, in werklikheid hulle loopbaan prysgegee het. Kritiek in die media kan sportlui (veral diegene wat hulleself aan sosiale media blootstel en heeltyd lees wat ander sê) se selfbeeld en vertroue heeltemal knak!
Watter rol speel uitbranding? Wanneer sportlui by 'n vlak van uitbranding kom, het hulle waarskynlik ook hul liefde vir die sport verloor. Wanneer jy jou hart verloor het, verg dit baie geduld om dit terug te kan wen. Afrigters moet met wysheid werk sodat uitbranding nooit plaasvind nie. 'n Mens kan 'n tweede kans op 'n droom leef, maar dan gaan dit waarskynlik 'n emosioneel volwasse sportman of -vrou wees wat die herstelproses deurloop het en weer sy of haar liefde vir die sport teruggevind het. Ongelukkig het die meeste sportsoorte 'n klein vensterperiode (tydperk in 'n mens se lewe) waar jy werklik 'n droom kan leef (tussen vyf en 10 jaar) en dikwels veroorsaak uitbranding dat jy daardie vensterperiode misloop.
Kan 'n sportbesering sportlui noodsaak om teen hul sin uit te tree? 'n Besering (al kan dit herstel) kan 'n deurslaggewende rol speel, veral wanneer dit in die middel of tweede helfte van die vensterperiode vir die spesifieke sport plaasvind. Beserings moet met wysheid hanteer word om te verhoed dat die besering vererger of dalk chronies word. Warren Whitely is as Springbokkaptein verkies, maar sy beserings het chronies geword en uiteindelik was dit die rede waarom hy nie die kroon van sy loopbaan kon geniet nie.
Watter rol behoort die afrigter/agent in die besluit te speel? Geen sportman of -vrou wat droom van 'n suksesvolle loopbaan kan ooit enige besering vinniger laat herstel net om weer terug te kom in die "mix" nie. Net 'n dwase afrigter en 'n geldgierige agent sal 'n atleet aanpor om taai te wees en 'n besering te ignoreer. Geduld en wysheid in die hantering van beserings is uiters noodsaaklik. Neem eerder 'n week of twee langer en herstel volkome voordat jy jou terugkeer verhaas en mense probeer beïndruk. Dwaasheid en ongeduld was al die oorsaak van talle top-sportlui se voortydige beëindiging van 'n loopbaan.
Wat behoort jy te doen indien jou afrigter reken jy het jou piek bereik? Jy kan sekerlik van afrigter verander. Daar is 'n seisoen vir elke ding in die lewe. Soms probeer ons 'n seisoen te lank uitrek en dit word vrot. Sommige afrigters is wonderlik met jong kinders, maar het geensins die vermoë om met 'n senior sportman te werk nie. Wanneer 'n seisoen verby is, beweeg aan. 'n Mens kan egter nie as gevolg van skynbare lojaliteit jou droom opgee omdat jou afrigter nie meer in jou glo nie.
Watter rol speel finansies, en wanneer en hoe behoort professionele sportlui finansiële voorsiening te tref vir uittrede? Soos enige mens wat 'n voltydse beroep beklee, moet sportlui beplan wat hulle met hul lewe gaan maak en waarheen hulle op pad is – veral aan die einde van jou sportloopbaan. Al verdien jy 'n magdom geld, moet jy steeds met wysheid te werk gaan en beplan. Top-sportlui word omring deur 'n span mense waarvan sekere van hulle net verantwoordelik is vir die bestuur van die sportman se finansies."
Hoe moet sportlui die emosionele uitdagings hanteer wat met uittrede gepaardgaan, veral as hul 'n roemryke loopbaan gehad het wat hul selfbeeld positief beïnvloed het? Vra vir jouself af: "Waarom sal ek aanhou?" Roem en bekendheid is (soos 'n sportloopbaan) tydelik en verloor uiteindelik sy kleur. Sportprestasies is aanloklik vir baie, maar uiteindelik moet jy weet dat jou waarde nie in jou sport lê nie, maar in wie jy is en in watter verskil jy maak. Wie is jy wanneer die sport nie meer jou identiteit bepaal nie? Jy behoort (of hoef) nooit alleen hierdie pad te stap nie – ons het almal hulp nodig van ander iewers in ons lewe. 'n Mentor of sportsielkundige kan jou hiermee help. Dit is 'n groot deel van my werk met sportlui! Om hulle te help met langtermynbeplanning. Sukses is 'n manier van lewe, elke dag. Dis 'n kopskuif en 'n keuse wat alle sportlui moet uitoefen."
Is verdere sportbeoefening na die beëindiging van jou professionele sportloopbaan moontlik? Jou "naam" kan vir jou talle deure oopmaak tot verdere geleenthede, hetsy as ambassadeur of as afrigter. Gary Player is 'n uitstekende voorbeeld van 'n sportman wie se loopbaan net van krag tot krag gegaan het – al het sy seisoene verander! Nie alle sportlui het die vermoë om te kan afrig nie. Afrigting het baie te doen met jou begrip van belangrike elemente van sport (emosionele intelligensie) en ook jou vermoë om met mense te kan werk. Sport kan vir seker na uittrede steeds 'n loopbaan en lewenswyse word – nie net 'n kort seisoen van prestasie en daarna word jy uitgespoeg nie.
Watter alternatiewe is daar na uittrede vir sportlui? Onthou om, wanneer dit goed gaan met jou sportloopbaan, saad in die grond te sit sodat jy, wanneer jy klaar is met jou sport, die oes kan inbring. Gebruik die platform van jou sukses om 'n fondasie te gooi vir jou toekoms. Smee byvoorbeeld goeie verhoudinge met besighede of borge wat jou later in jou lewe as ambassadeur kan gebruik. Daar is legio geleenthede!